Α.Σ. Ρόδος

Ο **Αθλητικός Σύλλογος Ρόδος** είναι ελληνικό αθλητικό σωματείο το οποίο εδρεύει στη πόλη της Ρόδου. Δραστηριοποιείται στο άθλημα του ποδοσφαίρου. Το επίσημο έτος ίδρυσης του είναι το 1968. Το έμβλημα του είναι το καλπάζον κερασφόρο ελάφι. Επίσημα χρώματα του αποτελούν το πράσινο και το λευκό.

Το τμήμα ποδοσφαίρου είναι το πιο πετυχημένο καθώς έχει γράψει την δική του ιστορία στο ελληνικό ποδόσφαιρο, αφού ήταν η πρώτη Δωδεκανησιακή και γενικότερα νησιωτική ομάδα (πλην της Κρήτης), που καταφέρνει να αγωνιστεί στην Α΄ Εθνική Κατηγορία. Χρησιμοποιεί ως αγωνιστική έδρα το Δημοτικό Στάδιο Ρόδου «Διαγόρας».

Στο παρελθόν διέθετε τμήματα πετοσφαίρισης και τζούντο.

## Ιστορία
### Α.Σ. Ρόδος (1968–1994)
[130px|μικρογραφία|[Λογότυπο|Έμβλημα του Α.Σ. Ρόδος τη δεκαετία του 1970.]]
Ο **Αθλητικός Σύλλογος Ρόδος** ιδρύθηκε το 1968 με εντολή της Χούντας με το να διαλυθούν 3 ομάδες της πόλης της Ρόδου, ο Γ.Σ. Διαγόρας Ρόδου, ο Α.Σ. Ροδιακός και ο Δ.Α.Ν.Σ. Δωριεύς Ρόδου ώστε να δημιουργηθεί μία νέα ομάδα και μόνο.

Ξεκινά την επόμενη περίοδο από το πρωτάθλημα Β΄ Εθνικής Κατηγορίας και το 1978 ανεβαίνει στην Α΄ Εθνική. Από το 1968 έως το 1974 πραγματοποιεί μέτρια πορεία και από το 1975 ξεκινά η ανοδική της τροχιά. Το 1975, 1976 και 1977 χάνει την πρώτη θέση από συγκυρίες της τελευταίας στιγμής. Όμως, την σεζόν 1977–78 τερματίζει στην 1η θέση στον Νότιο Όμιλο με 59 βαθμούς έναντι 52 του βασικού συν-διεκδικητή της, Ατρομήτου Αθηνών.

Το 1980 υποβιβάζεται στη Β΄ Εθνική και μετά από αγώνα μπαράζ στο Ηράκλειο, όπου επιβλήθηκε με 1-0 επί του Α.Ο. Αιγάλεω, επανέρχεται στην Α΄ Εθνική, όπου αγωνίζεται μέχρι το 1983. Από το 1983 έως το 1985 αγωνίζεται στη Β΄ Εθνική, υποβιβάστηκε το 1985 στην Γ΄ Εθνική και το 1988 στην Δ΄ Εθνική.

### Ένωση Ρόδου–Διαγόρα (1994–1998)
Το 1994 συγχωνεύεται με τον Γ.Σ. Διαγόρας Ρόδου, ο οποίος είχε επανιδρυθεί το 1970, και δημιουργήθηκε η **Ένωση Ρόδου–Διαγόρα**. Το 1998 η ένωση αυτή διαλύθηκε και ο Α.Σ. Ρόδος επανιδρύεται.    

### Α.Σ. Ρόδος (1998–Σήμερα)
Την περίοδο 1999–00 για την ενίσχυση του ποδοσφαιρικού τμήματός της συγχωνεύεται με την Αθλητική Ένωση Πανωγιαννιών. Η νέα ομάδα συμμετέχει στην Α΄ Κατηγορία Ε.Π.Σ. Δωδεκανήσου.    

Το 2001 κερδίζει την άνοδο στην Δ΄ Εθνική και το 2003 στην Γ΄ Εθνική, σε αγώνα μπαράζ με τον Πιερικό (0-2). Αποκορύφωμα της νέας προσπάθειας που ξεκίνησε το 2000 αποτέλεσε η διεκδίκηση της ανόδου στη Β΄ Εθνική την περίοδο 2006–07, η οποία χάθηκε στον αγώνα μπαράζ με τον Ολυμπιακό Βόλου, όπου και ηττήθηκε με 2-1 και παρέμεινε στην Γ΄ Εθνική Κατηγορία.    

Την περίοδο 2008–09 αναδεικνύεται δευτεραθλήτρια στον Νότιο όμιλο της Γ΄ Εθνικής για μια ακόμη χρονιά, σπάζοντας πανευρωπαϊκό ρεκόρ ως αήττητη σε όλες πλην της πρώτης αγωνιστικής. Σε αγώνα κατάταξης (μπαράζ) ο Α.Σ. Ρόδος ηττάται με 2-1 από την δευτεραθλήτρια ομάδα του Βορείου ομίλου, τον Παναιτωλικό. Αμέσως μετά το μπαράζ, η ομάδα επί ένα μήνα πέρασε στην πλήρη απαξίωση. Την διοίκηση ανέλαβε ο Αντώνης (Τώνης) Μαρτίνης, ο οποίος με νέα πνοή προχώρησε στην στελέχωση της. Δύο μήνες περίπου μετά, κερδίζει την άνοδο στη Β΄ Εθνική ως επιλαχούσα στην θέση του Απόλλωνα Καλαμαριάς, ο οποίος υποβιβάστηκε στην Δ΄ Εθνική λόγω μη δήλωσης συμμετοχής στο πρωτάθλημα 2009–10.    

Ο Α.Σ. Ρόδος στη Β΄ Εθνική την περίοδο της προεδρίας Μαρτίνη απέκτησε πανίσχυρη ομάδα και ποδοσφαιριστές διεθνούς ακτινοβολίας όπως ο Pedro Irala (διεθνής από την Παραγουάη) και ο Λάζετιτς. Η ισχυρή ομάδα κερδίζει τον Ολυμπιακό Βόλου και τον Α.Ο. Κέρκυρα και κάνει μια τρελή πορεία στον πρώτο γύρο του πρωταθλήματος, αφήνοντας άφωνους όσους έστηναν αγώνες. Αυτό βέβαια ήταν και το αποτέλεσμα της πίεσης που δέχτηκε στο φινάλε του πρωταθλήματος, όταν αναγκάστηκε να φύγει από τη Β΄ Εθνική, αφού είχε στηθεί από τουλάχιστον όσες ομάδες έλαβαν μέρος στους αγώνες μπαράζ παραμονής στην κατηγορία.    

Στο πρωτάθλημα της Β΄ Εθνικής ο Α.Σ. Ρόδος τερματίζει στη 16η θέση της βαθμολογίας και υποβιβάζεται ξανά στην Γ΄ Εθνική, αφού κέρδισε τον τίτλο της πλέον καθαρής ομάδας στα εθνικά πρωταθλήματα, που δεν είχε ενδώσει στο σύστημα των στοιχημάτων και των στημένων αγώνων. Είναι γνωστό πως κατά την περίοδο της παρουσίας της ομάδας στη Β΄ Εθνική, ανδρώθηκε το σύστημα των στημένων αγώνων που ουσιαστικά καταδίκασαν την ομάδα στην επιστροφή στην Γ΄ Εθνική, αφού ο Α.Σ. Ρόδος ήταν ο μοναδικός που δεν εντάχθηκε σε όσα κατόπιν αποκαλύφθηκαν και οδήγησαν παράγοντες του ελληνικού ποδοσφαίρου στη φυλακή. 

Λόγω οικονομικών προβλημάτων και μη συμμετοχής παραγόντων στην διοίκηση της Π.Α.Ε. Ρόδος, αν και ολοκλήρωσε το πρωτάθλημα στη 2η θέση, της αφαιρέθηκαν βαθμοί και αναγκάστηκε να μεταπηδήσει στην Δ΄ Εθνική όπου αγωνίστηκε την περίοδο 2011–12. Στο πρωτάθλημα αυτό η ομάδα απαξιώθηκε πλήρως και δεν κατάφερε να διατηρηθεί στην κατηγορία. Από το 2012 και έπειτα ο Α.Σ. Ρόδος πρωταγωνιστεί στο πρωτάθλημα της Α΄ Κατηγορίας της Ε.Π.Σ. Δωδεκανήσου, και βασικός της στόχος είναι η επάνοδός της στις εθνικές κατηγορίες της χώρας.

Την περίοδο 2015–16 κάνει μια τρελή πορεία στα τοπικά πρωταθλήματα και βγαίνει πρωταθλήτρια Ε.Π.Σ. Δωδεκανήσου. Πιο αναλυτικά, η Ρόδος κατεβάζει στην Α΄ Κατηγορία μια εντυπωσιακή ομάδα που κατάφερε να σπάσει όλα τα ρεκόρ. Σε 32 αγώνες που έδωσαν, τα ελάφια σημείωσαν 30 νίκες, 1 ισοπαλία και 1 ήττα κόντρα στον 2ο στην βαθμολογία Αντίμαχο Κω. Ο Α.Σ. Ρόδος παρέμεινε αήττητη για 30 σερί αγωνιστικές. Επίσης, ο Α.Σ. Ρόδος σκόραρε 134 γκολ (επίδοση ρεκόρ για την κατηγορία) και δέχτηκε 17, έχοντας την καλύτερη επίθεση και άμυνα του πρωταθλήματος.

Ως πρωταθλήτρια Ε.Π.Σ. Δωδεκανήσου, ο Α.Σ. Ρόδος θα συμμετάσχει στα μπαράζ ανόδου προς την Γ΄ Εθνική. Αντίπαλοί της στον 10ο όμιλο είναι ο Πανθηραϊκός από την Ε.Π.Σ. Κυκλάδων, ο Αίγειρος Μυστεγνών από την Ε.Π.Σ. Λέσβου και ο Ποσειδών Καρδαμύλων από την Ε.Π.Σ. Χίου. Ο Α.Σ. Ρόδος κατατροπώνει κυριολεκτικά τους αντιπάλους της. Τερματίζει πρώτη στον όμιλό της και είναι η μοναδική πανελληνίως ομάδα που πετυχαίνει το απόλυτο στις νίκες, καταφέρνοντας να εξασφαλίσει πρώτη χρονικά το εισιτήριο για την Γ΄ Εθνική. Παράλληλα, θα έχει την καλύτερη επιθετική επίδοση, πετυχαίνοντας 19 γκολ, δηλαδή 3,1 γκολ μέσο όρο ανά αγώνα.

Για δύο χρονιές, 2016–17 και 2017–18, ο Α.Σ. Ρόδος υπό τον Αυγουστίνο Γιακάι παραμένει στην Γ΄ Εθνική. Την σεζόν 2018–19 επανερχόμενη στο τοπικό, έρχεται η φουρνιά των επιτυχιών, κατ' αρχήν με διοίκηση Αντώνη Μαρτίνη και Ντουρουτλή και η πορεία είναι ξέφρενη προς την μεγάλη επιστροφή. Στις 13 Απριλίου του 2019 ολοκληρώνει το πρωτάθλημα της Α΄ Κατηγορίας Ε.Π.Σ. Δωδεκανήσου με ενεργητικό μόνο 2 ήττες στο πρωτάθλημα (κυριολεκτικά ήττες κακοτυχίας) και κερδίζει στο πέρασμα της, όλες τις ομάδες με εκκωφαντικά σκορ. 

Η νέα πορεία της ομάδας του Α.Σ. Ρόδος υπό την προεδρεία του Μαρτίνη φέρνει και νέα δεδομένα στον σύλλογο, αφού με ενέργειες του, αποκτά μόνιμο και δικό του χώρο για στέγαση. Η Λέσχη του Α.Σ. Ρόδου παραχωρείται στην διασταύρωση των οδών Καισαρείας και Κλαυδίου Πέπερ στον Άγιο Δημήτριο και επομένως για πρώτη φορά στην ιστορία του συλλόγου υπάρχει στέγη που θα στεγάσει γραφεία, ακαδημίες και άλλα τμήματα του.

Την σεζόν 2019–20 βρίσκει την ομάδα του Α.Σ. Ρόδου στο πρωτάθλημα της Γ΄ Εθνικής Κατηγορίας (4η ιεραρχικά). Η ομάδα κάνει μια εξαιρετική πορεία κάνοντας 18 νίκες, 2 ισοπαλίες και 1 ήττα. Έβαλε 44 τέρματα και δέχθηκε 9. Η διακοπή του πρωταθλήματος βρήκε την ομάδα στην 1η θέση της βαθμολογίας.

[150px|μικρογραφία|Το [Λογότυπο|έμβλημα της Π.Α.Ε. Ρόδος (2020–2022).]]

Η πρώτη σεζόν της ομάδας στις επαγγελματικές κατηγορίες (2020–21) μετά από σχεδόν μια δεκαετία θεωρείται μιας από τις πιο επιτυχημένες αλλά και ταραχώδης και αυτό διότι ο Α.Σ. Ρόδος αν και τερμάτισε στην 3η θέση του πρωταθλήματος εξασφαλίζοντας το εισιτήριο για την νέα Α2 Εθνική Κατηγορία (Σούπερ Λιγκ 2) των 2 ομίλων, κινδύνεψε στο τέλος του πρωταθλήματος ακόμη και με υποβιβασμό λόγω μιας σοβαρής υπόθεσης που αφορούσε την εγκυρότητα των καρτών υγείας των ποδοσφαιριστών της. 

Ένας υποβιβασμός που ήρθε την επόμενη σεζόν (2021–22) με την ομάδα του Α.Σ. Ρόδος να κάνει ένα καλό ξεκίνημα και εν τέλει να φλερτάρει με την οριστική διάλυση κάνοντας μια απογοητευτική, για τα τότε δεδομένα, πορεία τερματίζοντας στην 16η και προτελευταία θέση του βαθμολογικού πίνακα έχοντας 8 νίκες, 6 ισοπαλίες και 18 ήττες, αλλά και μείον 12 βαθμούς (6 για την περσινή υπόθεση με τις πλαστές κάρτες υγείας και 6 για ληξιπρόθεσμες οφειλές).

Την σεζόν 2022–23 η ομάδα του Α.Σ. Ρόδος ανασυντάσσεται μετά από τις προηγούμενες ταραχώδεις χρονιές με ξεκάθαρο στόχο την επάνοδο στις επαγγελματικές εθνικές κατηγορίες βάζοντας γερές βάσεις αυτή την φορά. Τερματίζει στην 2η θέση της βαθμολογίας χάνοντας για μόλις 3 βαθμούς την πρώτη θέση που οδηγούσε στα πλέι οφ για την επάνοδο στη Σούπερ Λιγκ 2. Το ματς με τον Πανγυθεατικό την προτελευταία αγωνιστική, το οποίο ο Α.Σ. Ρόδος έχασε με 2-1, ήταν ένα από τα ματς που καθόρισαν τον πρωταθλητή. Την επόμενη χρονιά (2023–24) ο Α.Σ. Ρόδος έκανε μέτρια πορεία και τερμάτισε στην μέση της βαθμολογίας. Παρόμοια πορεία έκανε και την σεζόν 2024–25.

Τον Νοέμβριο του 2025, η ΕΠΟ ανακοίνωσε την αποβολή της Ρόδου από το πρωτάθλημα της σεζόν 2025–26, ύστερα από τρεις μηδενισμούς στα εντός έδρας παιχνίδια με Α.Ε.Ρ. Αφάντου, Απόλλων Καλυθιών και Αμαρυνθιακό, λόγω διοικητικών θεμάτων.

## Η αγωνιστική πορεία διαχρονικά

### Σύνολα συμμετοχών στα εθνικά πρωταθλήματα

## Τίτλοι
* Πρωταθλήματα Β΄ Εθνικής Κατηγορίας (**2 Τίτλοι**): 1977–78, 1980–81
* Πρωταθλήματα Δ΄ Εθνικής Κατηγορίας (**4 Τίτλοι**): 1988–89, 1990–91, 2002–03, 2019–20
* Πρωταθλήματα Ε.Π.Σ. Δωδεκανήσου (**3 Τίτλοι**): 2000–01, 2015–16, 2018–19 
* Κύπελλα Ε.Π.Σ. Δωδεκανήσου (**2 Τίτλοι**): 1968–69, 1990–91

## Σύνδεσμοι Φιλάθλων
[μικρογραφία|280x280εσ|Ο Σ.Φ.Ρ. Κακιά Σκάλα σε ντέρμπι [Β΄ Εθνική ποδοσφαίρου ανδρών|Β΄ Εθνικής.]]

Ο σύνδεσμος των οργανωμένων οπαδών του Α.Σ. Ρόδος ονομάζεται Σ.Φ.Ρ. «Κακιά Σκάλα». Ιδρύθηκε το 1981, την εποχή δηλαδή που ο Α.Σ. Ρόδος μεγαλουργούσε στην Α΄ Εθνική. Πέρα από την Κακιά Σκάλα, υπήρχαν κι άλλοι σύνδεσμοι που δημιουργήθηκαν και στήριξαν την ομάδα, τόσο στα χρόνια της δόξας, όσο και στα νεότερα χρόνια όπως οι Μυρμιδόνες, οι Ναΐτες κ.α. Τελικά, μόνο η Κακιά Σκάλα διατηρήθηκε και βρίσκεται διαχρονικά στο πλευρό της ομάδας, στηρίζοντας τις προσπάθειες των ελαφιών.

## Οικονομικά και ιδιοκτησιακό
### Επωνυμία
Η επωνυμία της Αθλητικής Ανώνυμης Εταιρείας (Α.Α.Ε.), απαραίτητης για τη συμμετοχή της ομάδας (Π.Α.Ε.) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:
* «**Α.Σ. Ρόδος [[Ποδοσφαιρική Ανώνυμη Εταιρεία|Π.Α.Ε.]]**» (1979–1988)
* «**[[Ποδοσφαιρική Ανώνυμη Εταιρεία|Π.Α.Ε.]] Ρόδος**» (2003–2011)
* «**Ρόδος [[Ποδοσφαιρική Ανώνυμη Εταιρεία|Π.Α.Ε.]]**» (2020–2022)

## Έμβλημα – Χρώματα
Το έμβλημα του Α.Σ. Ρόδος είναι το καλπάζον κερασφόρο ελάφι, με ορισμένες παραλλαγές στο πέρασμα των χρόνων. Το ελάφι, και συγκεκριμένα το πλατώνι, αποτελεί ένα από τα σύμβολα του νησιού της Ρόδου.

Χρώματα του Α.Σ. Ρόδος, από την ίδρυση του συλλόγου, είναι το πράσινο και το λευκό. Σε ορισμένες τρίτες εμφανίσεις έχουν χρησιμοποιηθεί και κάποια άλλα χρώματα όπως το κίτρινο ή το μωβ και άλλα.

## Αξιόλογοι ποδοσφαιριστές
* Μανώλης Κώττης
* Δημήτρης Δοξάκης
* Νίκος Πιας
* Γιώργος Σκαρτάδος
* Κώστας Παπαοικονόμου
* Γιάννης Διακονικολάου
* Γιώργος Ράδος
* Μιχάλης Χάσταλης
* Γιάννης Καραντάνης
* Γιώργος Τανίδης
* Μιχάλης Δράκος
* Γιάννης Εγγλέζος
* Γιώργος Γεωργαλής
* Παναγιώτης Σωτηρόπουλος
* Δημήτρης Χαλούλος
* Πέδρο Ιράλα
* Ζάρκο Λάζετιτς
* Λουτσιάνο
* Ζιλβάν
* Χρήστος Φαρμάκης
* Νέστωρ Αργυρόπουλος
* Λάζαρος Παπαδόπουλος
* Αλέκος Κωστίκος
* Παύλος Παπαϊωάννου

## Τμήματα Πετοσφαίρισης και Τζούντο
Από το 2019 στον Α.Σ. Ρόδος λειτούργησε τμήμα βόλεϊ γυναικών που λάμβανε μέρος στα εθνικά πρωταθλήματα. Το τελευταίο διάστημα το τμήμα έπαψε την λειτουργία του.

Ο σύλλογος διέθετε και τμήμα τζούντο και συμμετείχε στο 1ο Πανελλήνιο Πρωτάθλημα Γυναικών του 1984, κατακτώντας ένα χρυσό μετάλλιο. Σήμερα το τμήμα αυτό είναι ανενεργό.

### Τίτλοι
* Πανελλήνιο Διασυλλογικό Γυναικών (**2 Τίτλοι**): 1988, 1990

## Εικόνες

Αρχείο:as_rodos.jpg|Περίοδος 2008-09
Αρχείο:as_rodos1.jpg|Περίοδος 2008-09
Αρχείο:as_rodos2.jpg|Περίοδος 2008-09
Αρχείο:as_rodos3.jpg|Περίοδος 2008-09


## Σημειώσεις


## Παραπομπές


## Εξωτερικοί σύνδεσμοι
* Δημοτικό Στάδιο Ρόδου «Διαγόρας», από το stadia.gr

 


Κατηγορία:Αθλητικοί σύλλογοι Ρόδου
Κατηγορία:Ιδρύσεις αθλητικών συλλόγων το 1968
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1968